
Ehitiste peremehetuks tunnistamine 

(Tallinna maantee 81)
1. Asjaolud ja menetluse käik

AS Eesti Gaas pöördus Narva Linnavalitsuse poole sooviga loovutada Narvas Tallinna mnt 81 asuvad rajatised (tehnoloogiline plats) Narva linnale. Nimetatud objekt ja sellel asuv vara oli    AS-i Eesti Gaas poolt renditud alates 09.02.1995 AS-ile Eesti AGA, rendileping lõppes 31.12.2008. AS-i Eesti AGA vara on Tallinna mnt 81 platsilt ära viidud. Praegu ei kasuta Tallinna mnt 81 asuvaid rajatisi ja vara (sh asfalteeritud plats, olmeruum, võrkaed, maa-alune elektrikaabel, välisvalgustuse postid, juurdesõidutee) keegi. 
Nimetatud ehitised ei ole riiklikusse ehitisregistrisse kantud ning asuvad reformimata maal. 

Kuna ehitis ei ole ehitisregistris registreeritud ega polnud registreeritud ka hooneregistris, ehitise dokumendid puuduvad ning AS Eesti Gaas nimetatud rajatistele ei pretendeeri, algatati Narva Linnavalitsuse 04.03.2009 korraldusega nr 220-k Narva linnas Tallinna mnt 81 asuva peremehetu ehitiste hõivamise menetlus.

Pärast ehitiste arvelevõtmist avaldas Narva Linnavalitsuse Linnavara- ja Majandusamet Ametlikes Teadaannetes (22.06.2009) ja kohalikus ajalehes „Gorod“ (12.06-18.06.2009) peremehetu ehitise hõivamise teate. Kahe kuu jooksul pärast teate avaldamist Ametlikes Teadaannetes vastuväiteid nimetatud ehitiste peremehetuse kohta Narva Linnavalitsuse Linnavara- ja Majandusametile ei esitatud.

Vastavalt AS PINDI KINNISVARA 14.07.2009 eksperthinnangule nr 090714-14173-462 on hoonestatud maaüksuse ja vallasasjade (hoone, asfaltplatsi ja piirde) asukohaga Tallinna mnt 81, Narva linnas, jääkasendusmaksumus 420 000 (nelisada kakskümmend tuhat) krooni.

Antud küsimust arutati Narva Linnavalituse linnavarakomisjoni 14.10.2009. a istungil (protokoll nr 10), kus tehti Narva Linnavalitsuse Linnavara- ja Majandusametile ülesandeks esitada Narvas Tallinna mnt 81 asuvate ehitiste peremehetuse tuvastamise küsimus Narva Linnavalituse istungile protokollilise otsuse vastuvõtmiseks.

2. Õiguslikud järeldused

Vastavalt asjaõigusseaduse rakendamise seaduse § 13 lõikele 2  on peremehetu ehitise hõivamise õigus ja kohustus kohalikul omavalitsusel ja riigil Vabariigi Valitsuse kehtestatud korras.

Vabariigi Valitsuse 08.08.1996. a määrusega nr 211 kinnitatud “Peremehetu ehitise hõivamise korra” (edaspidi Vabariigi Valitsuse kord) punkti 3 kohaselt ehitis on peremehetu, kui ehitise omanik on lõpetanud ehitise valduse omandist loobumise tahtega vastavalt asjaõigusseaduse (AÕS) § 96 lõikele 3. Viidatud sätte kohaselt asi on peremehetu, kui see ei ole veel olnud kellegi omandis või kui omanik on valduse lõpetanud omandist loobumise tahtega. 

Vabariigi Valitsuse korra punkti 4 kohaselt omanik on lõpetanud ehitise valduse, kui ta on loobunud tegelikust võimust asja üle. Valduse lõppemise üle otsustatakse asjaolude alusel vastavalt AÕS § 39. AÕS § 39 lõike 1 kohaselt valdus lõpeb, kui valdaja loobub tegelikust võimust asja üle või kaotab selle muul viisil. 

Vabariigi Valitsuse korra punkti 5 kohaselt ehitise omandist loobumise tahte olemasolu eeldatakse, kui ehitise omanik on väljendanud omandist loobumist või kui ehitise omanik ei ole teada.

AÕS § 96 lõike 1 kohaselt vallasomand tekib hõivamisega, kui isik võtab peremehetu vallasasja oma valdusse tahtega saada selle omanikuks.

Vabariigi Valitsuse korra punkti 10 kohaselt valla- või linnavolikogu või tema ülesandel valla- või linnavalitsus vaatab läbi esitatud vastuväited ja otsustab, kas ehitis on peremehetu või mitte.

Vastavalt Narva Linnavolikogu 27.01.1999. a määrusega nr 80/39 kinnitatud “Peremeheta ehitise hõivamise korra Narva linnas” (edaspidi Narva linna kord) punktile 11 Linnavara- ja majandusameti poolt kogutud dokumendid ehitise peremehetuse tunnistamiseks esitab linnavolikogule linnavalitsus. Linnavolikogu vaatab läbi esitatud dokumendid ja võtab vastu otsuse ehitise peremehetuse tunnistamiseks.

3. Otsus

Tunnistada peremehetuteks Narva linnas Tallinna mnt 81 asuvad ehitised.
4. Rakendussätted

4.1. Narva Linnavolikogu kantseleil teha otsus teatavaks asjaosalistele.

4.2. Otsus jõustub seadusega sätestatud korras.

4.3. Otsust võib vaidlustada Tartu Halduskohtu Jõhvi kohtumajas 30 päeva jooksul arvates Narva Linnavolikogu poolt otsuse teatavakstegemisest.

